
RAPORT  COMUN

asupra 
proiectului de Lege privind completarea art.1 al Ordonanţei nr.137/2000 privind prevenirea şi sancţionarea tuturor formelor de discriminare

În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi şi Comisia pentru drepturile omului, culte şi problemele minorităţilor naţionale au fost sesizate spre dezbatere, în fond, cu proiectul de Lege privind completarea art.1 al Ordonanţei nr.137/2000 privind prevenirea şi sancţionarea tuturor formelor de discriminare, înregistrat cu nr. 31/393 din 31 mai 2012 la Comisia juridică, de disciplină şi imunităţi şi cu nr.25/245 din 31 mai 2012 la Comisia pentru drepturile omului, culte şi problemele minorităţilor naţionale.
Senatul, în calitate de primă Cameră sesizată, a adoptat proiectul de lege în şedinţa din 21 mai 2012, în condiţiile art.75 alineatul (2) teza a III-a din Constituţia României, republicată.

Camera Deputaţilor este Cameră decizională, în conformitate cu dispoziţiile art.75 alin.(1) din Constituţia României, republicată, şi ale art. 92 alin. (9) pct.1 din Regulamentul Camerei Deputaţilor, republicat, cu modificările şi completările ulterioare.

Proiectul de lege are ca obiect de reglementare completarea art.1 al Ordonanţei nr.137/2000 privind prevenirea şi sancţionarea tuturor formelor de discriminare, republicată, cu modificările şi completările ulterioare, în sensul prevederii exprese a caracterului nediscriminatoriu al măsurilor pozitive reglementate prin norme legale sau prevăzute în tratatele internaţionale la care România este parte, în scopul garantării drepturilor persoanelor aparţinând minorităţilor naţionale.
Consiliul Legislativ a avizat negativ iniţiativa legislativă, cu observaţii, conform adresei cu nr.1233 din 22 noiembrie 2011.

Comisia pentru egalitate de şanse pentru femei şi bărbaţi a avizat favorabil proiectul de lege, cu unanimitate de voturi, în şedinţa din 28 august 2012, conform adresei cu nr.37/259 din 30 august 2012.
În conformitate cu prevederile art.61 din Regulamentul Camerei Deputaţilor, republicat, membrii Comisiei pentru drepturile omului, culte şi problemele minorităţilor naţionale au examinat iniţiativa legislativă în şedinţa din 19 septembrie 2012. Din numărul total de 8 membri ai Comisiei pentru drepturile omului, culte şi problemele minorităţilor naţionale au participat la şedinţă 7 deputaţi. 
Membrii Comisiei pentru drepturile omului, culte şi problemele minorităţilor naţionale au hotărât, cu majoritate de voturi (o abţinere), să înainteze Comisiei juridice, de disciplină şi imunităţi un raport preliminar de adoptare a proiectului de Lege privind completarea art.1 al Ordonanţei nr.137/2000 privind prevenirea şi sancţionarea tuturor formelor de discriminare, raport transmis cu adresa nr.25/245 din 24 septembrie 2012.
În conformitate cu prevederile art.61 şi art.63 din Regulamentul Camerei Deputaţilor, republicat, cu modificările şi completările ulterioare, membrii Comisiei juridice, de disciplină şi imunităţi şi ai Comisiei pentru drepturile omului, culte şi problemele minorităţilor naţionale au examinat, în şedinţa comună din data de 22 octombrie 2012, proiectul de lege, expunerea de motive, avizul negativ al Consiliului Legislativ şi avizul favorabil al Comisiei pentru egalitate de şanse pentru femei şi bărbaţi.
Din numărul total de 23 de membri ai Comisiei juridice, de disciplină şi imunităţi au participat la şedinţă 15 deputaţi şi din totalul de 8 membri ai Comisiei pentru drepturile omului, culte şi problemele minorităţilor naţionale au participat la lucrările şedinţei comune 5 deputaţi.
La şedinţa comună a celor două comisii a participat, în calitate de invitat, domnul Asztalos Csaba Ferenc, preşedintele Consiliului Naţional pentru Combaterea Discriminării. Conform punctului de vedere prezentat membrilor celor două comisii, iniţiativa legislativă “Constituie o poziţie de supralegiferare, deşi este logică. Nu pot fi considerate ca fiind discriminatorii măsurile pozitive reglementate de norme legale sau prevăzute în tratate internaţionale la care România este parte, în scopul garantării drepturilor aparţinând minorităţilor naţionale.”
Membrii celor două comisii au constatat faptul că soluţiile legislative propuse în scopul precizării caracterului nediscriminatoriu al măsurilor pozitive este deja realizată în cuprinsul actului normativ de bază, adoptarea acestei propuneri instituind o reglementare paralelă celei existente deja în cuprinsul art.2 alin.(9) din Ordonanţa nr.137/2000 privind prevenirea şi sancţionarea tuturor formelor de discriminare. Norma propusă pentru art.1 alin.(5) ar institui o reglementare paralelă celei existente deja în cuprinsul art.2 alin.(9), soluţie legislativă contrară dispoziţiilor art.16 din Legea nr.24/2000, republicată, cu modificările şi completările ulterioare. În procesul de legiferare este interzisă instituirea aceloraşi reglementări în mai multe articole sau alineate din acelaşi act normativ.
În urma dezbaterii, membrii celor două comisii sesizate în fond au hotărât, cu unanimitate de voturi să propună plenului Camerei Deputaţilor Raportul de respingere a proiectului de Lege privind completarea art.1 al Ordonanţei nr.137/2000 privind prevenirea şi sancţionarea tuturor formelor de discriminare.
În raport de obiectul şi conţinutul său, iniţiativa legislativă face parte din categoria legilor ordinare.

